CELEX: 62006CJ0007
Appell
Uffiċjali
Remunerazzjoni
Benefiċċju ta’ l-espatrijazzjoni
Kundizzjoni prevista fit-tieni inċiż ta’ l-Artikolu 4(1)(a) ta’ l-Anness VII tar-Regolamenti
Kunċett ta’ ‘xogħol li sar [għal] Stat ieħor’

1.
Appell – Aggravji – Preżentazzjoni mill-ġdid ta’ argument – Ammissibbiltà – Limiti
(Statut tal-Qorti tal-Ġustizzja, Artikolu 58; Regoli tal-Proċedura tal-Qorti tal-Ġustizzja, Artikolu 113(2))
2.
Uffiċjali – Remunerazzjoni – Benefiċċju ta’ l-espatrijazzjoni – Kundizzjonijiet għall-għoti
(Regolamenti tal-Persunal, Anness VII, Artikolu 4(1)( a))
1.
Mid-dispożizzjonijiet, meqjusa flimkien, ta’ l-Artikolu 58 ta’ l-Istatut tal-Qorti tal-Ġustizzja u ta’ l-Artikolu 113(2) tar-Regoli
tal-Proċedura tal-Qorti tal-Ġustizzja, jirriżulta li, fil-kuntest ta’ appell, l-appellant jista’ jinvoka kwalunkwe argument
li huwa rilevanti bl-unika kundizzjoni li l-appell ma jibdilx is-suġġett tal-kawża quddiem il-Qorti tal-Prim’Istanza.
2.
Minkejja li t-tqassim tal-kompetenzi fuq livell intrastatali jvarja skond l-istruttura istituzzjonali ta’ kull Stat, dan għandu
jiġi kkunsidrat, fid-dritt internazzjonali pubbliku, bħala suġġett ta’ natura unitarja. Fir-rigward ta’ dan il-kunċett, huma
meħtieġ li l-Istat ikun rappreżentat, quddiem l-Istati l-oħra u organizzazzjonijiet internazzjonali, minn sistema ta’ rappreżentanza
diplomatika waħda; dan il-fatt jirrifletti l-uniċità, fuq livell internazzjonali, ta’ l-Istat ikkonċernat.
3.
Għalkemm mhuwiex essenzjali, sabiex l-uffiċjal ikkonċernat ikun jista’ jiġi kkunsidrat li wettaq xogħol għal “Stat ieħor”,
li huwa jkun impjegat mill-amministrazzjoni ċentrali ta’ dan l-Istat l-ieħor, l-integrazzjoni funzjonali tiegħu fi ħdan ir-rappreżentanza
permanenti ta’ dan ta’ l-aħħar tikkostitwixxi element determinanti.
4.
F’dan ir-rigward, kemm l-aġenti li jaħdmu għall-Istat, permezz ta’ l-intermedjazzjoni ta’ l-amministrazzjoni ċentrali, kif
ukoll dawk li jaħdmu għal komunità awtonoma, permezz ta’ l-amministrazzjoni ta’ din il-komunità, għandhom jiġu kkunsidrati
li qegħdin fi stat ta’ espatrijazzjoni fis-sens ta’ l-Artikolu 4(1) ta’ l-Anness VII tar-Regolamenti tal-Persunal, bil-kundizzjoni
madankollu li jkunu integrati formalment fi ħdan ir-rappreżentanza permanenti ta’ l-imsemmi Stat.
5.
Għaldaqstant, għall-finijiet ta’ l-interpretazzjoni ta’ l-espressjoni “xogħol li sar fi [għal] Stat ieħor”, imsemmija fit-tieni
inċiż ta’ l-Artikolu 4(1)(a) ta’ l-Anness VII tar-Regolamenti tal-Persunal, għandu jitqies bħala rilevanti biss il-fatt li
x-xogħol sar fi ħdan rappreżentanza permanenti ta’ Stat. Għalhekk, ix-xogħol ipprovdut għall-gvernijiet tas-suddiviżjonijiet
politiċi ta’ l-Istati ma jistax jiġi kkunsidrat bħala xogħol li sar għal Stat jekk l-interessat ma kienx integrat formalment
fi ħdan ir-rappreżentanza permanenti ta’ l-Istat. Għall-istess raġuni, ix-xogħol magħmul għal kumpanniji ta’ kapital pubbliċi
li jaqgħu taħt waħda mill-kategoriji ta’ kumpannija kummerċjali ma jistax jiġi kkunsidrat bħala xogħol li sar għal Stat.